[{"text_idx": "#000002", "text": "De tempo al tempo atingas mian skribotablon neatendita gasto, en la formo de stelo de la monda literaturo, kiu vekas mian intereson. Tiaj verkoj kutime preter-saltas mian liston de legotaj libroj, kaj mi tuj prenas ilin por sur-sofa legado."}, {"text_idx": "#000003", "text": "Unu tia libro estis La kurioza incidento de la hundo en la nokto. Kiam mi eklegis, mi ne certis, c\u0302u mi vere volas legi g\u0302in, au\u0306 c\u0302u mi sentas, ke mi devus legi g\u0302in. Tamen, post kelkaj pag\u0302oj, c\u0302iu dubo malaperis. Tuj kaptis la intrigo. Tuj plac\u0302is la stilo. Tuj allogis la originalaj\u0302oj (la desegnetoj akompanantaj la tekston, kiuj estas necesaj por kompreno de la intrigo; la kurioza numerado de la c\u0302apitroj)."}, {"text_idx": "#000008", "text": "La angla versio de la Incidento ricevis premion kiel Libro de la Jaro en 2003. Nun mi komprenas kial."}, {"text_idx": "#000014", "text": "Intereso pri Alma, precipe en s\u0302ia hejmlando Slovenujo, multe kreskis lastatempe. Tial aperis pri s\u0302i multaj nove eldonitaj verkoj, gazetaj kaj retejaj artikoloj, kaj ankau\u0306 tiu c\u0302i belega libro."}, {"text_idx": "#000016", "text": "Lingvoj kaj vojag\u0302ado estis kernaj en s\u0302ia vivo. La poezieca teksto kaj belaj ilustraj\u0302oj trafe montras tion. Oni legas kiel Alma lernis plurajn lingvojn samtempe kaj revis pri vojag\u0302ado. S\u0302i deziris ekkoni \u201cnovajn landojn, interesajn homojn kaj iliajn morojn\u201d."}, {"text_idx": "#000017", "text": "Elstaraj desegnaj\u0302oj de Polona Kosec akompanas la tekston. Ec\u0302 en la internaj kovriloj oni povas admiri belajn bildojn, kiuj prezentas la mirindan vivon de Alma kaj s\u0302ian tutmondan vojag\u0302on."}, {"text_idx": "#000018", "text": "La libro estas bildrakonto, do unuavide g\u0302i aspektas kiel infanlibro. Tamen, g\u0302i estas multe pli ol tio: g\u0302i estas omag\u0302o al eksterordinara homo, kiu havis nekredeblajn entuziasmon kaj intereson pri nia mondo."}, {"text_idx": "#000023", "text": "Lastatempe la premio Infanlibro de la jaro estis aljug\u0302ita en la Belartaj Konkursoj 2022 de UEA al la libro La domo c\u0302e Pu-Angulo. La jug\u0302istoj vers\u0302ajne konsentis kun nia opinio, ke la libro elstaras inter la lastatempaj publikaj\u0302oj. Atingo lau\u0306dinda kaj promesplena."}, {"text_idx": "#000024", "text": "Tiun promeson oni ja plenumis. La sama eldonejo nun proponas al la esperantistaro novan tradukon de alia klasikaj\u0302o de la monda literaturo, kies kvalito multege superas tiun de la plejmulto da Esperantaj libroj."}, {"text_idx": "#000026", "text": "La libron tradukis Edmund Grimley Evans surbaze de pli la frua traduko de Donald Broadribb. G\u0302in ornamas pli ol cent kvindek belegaj bildoj, preskau\u0306 unu en c\u0302iu pag\u0302-paro. Krome, oni ec\u0302 pli g\u0302uos la lego-sperton pro la amuzaj kaj trafaj enbildaj tekstoj, kiujn esperantigis Tim Owen."}, {"text_idx": "#000027", "text": "La libro enhavas iom pli ol 300 pag\u0302ojn, kaj estas proksimume kvar centimetrojn dika, pro la alt-kvalita papero kaj la aldono de la multaj novaj ilustraj\u0302oj, kiujn Chris Riddell kreis specife por tiu c\u0302i nova eldono."}, {"text_idx": "#000032", "text": "Same kiel c\u0302e la unua libro, temas pri dek rakontoj, kiuj portas nin en la c\u0302arman mondon de Winnie-la-Pu kaj la aliaj famaj roluloj: Porketo, Strigo, Kuniklo, Ia, Kanga kaj Ruo. La filo de la au\u0306toro, knabeto Christopher Robin, denove aperas en la rakontoj kaj, en tiu c\u0302i dua libro, renkontas novan amikon, la saltetantan kaj c\u0302iam movig\u0302antan Tiglon."}, {"text_idx": "#000033", "text": "Pluraj lokoj menciitaj en la libro vere ekzistas en la arbaro Ashdown, c\u0302irkau\u0306 kvindek kilometrojn sude de Londono. La belegaj originalaj ilustraj\u0302oj de E. H. Shepard, kiu konis la arbaron, ornamas la libron kaj pliric\u0302igas la legadon."}, {"text_idx": "#000034", "text": "La tradukinto, Edmund Grimley Evans, kutimis voc\u0302legi al sia juna filino c\u0302e s\u0302ia enlitig\u0302o la unuan libron pri Winnie-la-Pu. S\u0302i tiom s\u0302atis g\u0302in, ke la patro decidis traduki la duan libron."}, {"text_idx": "#000035", "text": "La domo c\u0302e Pu-Angulo estas tre leginda kaj estas unu el tiuj malmultaj libroj, kiuj tau\u0306gas por c\u0302iaj legantoj, c\u0302u infanoj au\u0306 ne, c\u0302u lernantoj, progresantoj au\u0306 spertaj esperantistoj. Mi mem legis la libron unu-spire, sed oni ne nepre devas legi g\u0302in kiel plenan romanon. Ankau\u0306 pli malrapida, iom-post-ioma legado de c\u0302iuj unuopaj c\u0302apitroj plezurigos la leganton. Ne necesas memori c\u0302ion, kio okazis en antau\u0306aj c\u0302apitroj, por g\u0302ui la postajn. Ili c\u0302iuj havas sian apartan komencon, intrigon kaj finon."}, {"text_idx": "#000037", "text": "La libro estas eldonita de Esperanto-Asocio de Britio kaj g\u0302i estas trovebla en ties libroservo. Oni povas ac\u0302eti g\u0302in ankau\u0306 c\u0302e la libroservo de UEA. Se tiuj du libroservoj ne tau\u0306gas por vi, petu al via nacia asocio, ke g\u0302i ac\u0302etu la libron. Tiel ankau\u0306 aliaj esperantistoj en via lando povos legi la duan kolekton de la rakontoj pri Winnie-la-Pu."}, {"text_idx": "#000039", "text": "Esperanto por mi - 4: 16 geesperantistoj portretitaj de Helga Plo\u0308tner. Maebas\u0302i, Gunma, Japanujo: Horizonto, januaro 2022. 20 pag\u0302oj, 30 cm. ISBN 978-4-939088-55-1 C1095 500E. Prezo 5\u20ac.\nKiam, en novembro 2020, aperis en uea.facila artikolo pri la libro Esperanto por mi, neniu supozis ke dua libro aperos tuj poste. Des malpli oni atendis trian libron meze de 2021. Nun, dek kvin monatojn ekde la eldono de tiu unua volumeto, la kvara libro en nun kreskanta kolekto eldonig\u0302is."}, {"text_idx": "#000040", "text": "Kurag\u0302igite de la intereso pri la unuaj tri libroj, la portretistino Helga Plo\u0308tner \u201ckun g\u0302ojo, amo kaj espero\u201d portretis denove 16 esperantistojn el diversaj landoj. Kiel kutime, mallongaj eseoj pri la Esperanta aktivado de la portretitoj akompanas la belajn desegnaj\u0302ojn."}, {"text_idx": "#000046", "text": "Jen bela, bunta kaj alloga libro en formo de bildrakonto, kun aldona grava mesag\u0302o por c\u0302iuj. La libron oni publikigis unue en 2018, originale en la franca lingvo. G\u0302i estas bazita sur ideo de la fama piedpilkisto, Liliam Thuram, kiu estas ankau\u0306 unu el la au\u0306toroj. Thuram volis atentigi la publikon pri la grava problemo de rasismo.\nLa rakonto priskribas alvenon de rifug\u0302intaj familioj, kiu disigas la urbeton kie log\u0302as la superherooj. Oni organizas matc\u0302on inter la infanoj por bonvenigi la rifug\u0302intojn. Kelkaj plenkreskuloj ne estas tro kontentaj pro la c\u0302eesto de la novaj familioj en la urbeto. La infanoj, kiujn la instruistino de la lernejo transformas al \u201cmagiaj superherooj\u201d por la matc\u0302o, montras kiel oni povas efike kunlabori kaj felic\u0302e kunvivi. Tio estas la magia povo de la infanoj.\nLau\u0306 la fina frazo de la libro: \u201cSe vi vivas kun fermitaj koro kaj manoj, vi nenion povos ricevi. Do, neniam forgesu malfermi vian koron kaj viajn manojn\u201d.\nC\u0302iuj superherooj estas ne tro longa libro, kiu povas helpi al lernantoj kaj progresantoj kompreni c\u0302iutagan familian Esperanton. Per la bildoj, oni tuj komprenas tion, kio okazas en la rakonto, kaj oni enkapigas la esprimojn en la teksto. Krome, la libro prezentas tre aktualajn temojn kaj tial la teksto pliric\u0302igas la vortostokon de la leganto per tre utilaj vortoj. Bedau\u0306rinde la malantau\u0306a kovrilo havas kelkajn pres-erarojn do ni rekomendas, ke instruistoj atentigu la lernantojn pri ili. La teksto ene de la libro ne havas tiun problemon. Male, g\u0302i montras bonan, c\u0302iutagan, normalan Esperanton.\nC\u0302iuj superherooj estas pensiga libro, kiu invitas infanojn kaj plenkreskulojn \u201cig\u0302i batalantoj de egaleco kaj solidareco\u201d. Ni gratulas Liliam Thuram, piedpilkan c\u0302ampionon en 1998, kaj ankau\u0306 la aliajn au\u0306torojn pro ilia grava laboro. Aldone ni gratulas la homojn, kiuj tradukis la libron en Esperanton en 2021.\nEblas mendi la libron rekte de la eldonisto, Espe\u0301ranto-France. G\u0302i estas ac\u0302etebla ankau\u0306 c\u0302e kelkaj aliaj libroservoj tra la mondo."}, {"text_idx": "#000048", "text": "Lau\u0306ro estas la nomo de arbo kun belaj malhelaj folioj, kiu kreskas precipe en la Mediteranea regiono. En antikvaj tempoj la grekoj kaj romanoj donis kronon el lau\u0306rofolioj al la venkintoj en ludoj kaj literaturaj konkursoj. Tial ankorau\u0306 nun la vorto lau\u0306ro estas ne nur la nomo de arbo, sed ankau\u0306 esprimas honoron pro granda atingo precipe rilata al arto, literaturo au\u0306 scienco."}, {"text_idx": "#000050", "text": "La unua ricevanto de la premio estas la romano Mi stelojn jungis al revado, de rusa verkisto Mikaelo Brons\u0302tejn, eldonita de Eldonejo Impeto. Tiu libro rakontas la fruajn jarojn de la Soveta Esperanto-movado tra la okuloj de pluraj roluloj. Oni sekvas ilin de la esperplenaj jaroj tuj post la Revolucio g\u0302is la teruro de la vivo sub Stalino."}, {"text_idx": "#000052", "text": "Intertempe eblas legi la artikolon de Ulrich Lins en c\u0302i tiu retejo: Kiel transvivigi Esperanton en Sovetunio. La artikolo rakontas la vivon de Ernest Drezen, kiu aperas kiel rolulo ankau\u0306 en la premiita romano."}, {"text_idx": "#000053", "text": "C\u0302u povas esti pli alloga maniero por lerni lingvon ol legi facilan, modernan rakonton kun interesa intrigo, amuzaj ekzercoj kaj sondosieroj? Stranga Malapero estas tia libro.\nLa rakonto okazas en Korsiko, insulo sude de Francujo. Dum la lerneja jarfino, la lernantoj preparas la teatraj\u0302on La Avarulo de Moliero. Sed strangaj aferoj okazas: iu nekonata homo aperas kaj la patro de la c\u0302efroluloj malaperas...\nStranga Malapero estas mallonga romaneto, kiu helpas al novaj lernantoj komenci sian vojag\u0302on en Esperantujo pere de ses mallongaj c\u0302apitroj, facila vortaro, ekzercoj fine de c\u0302iu c\u0302apitro kaj mallonga fina testo. Same kiel en uea.facila, estas sonregistraj\u0302oj de la tekstoj kaj klarigoj pri iom pli malfacilaj vortoj. Ankau\u0306 la buntaj bildoj, kiuj akompanas c\u0302iun c\u0302apitron, helpas en la komprenado de la lingvo kaj de la intrigo.\nLa libro apartenas al serio de lerno-libroj je pluraj niveloj. Tiu c\u0302i celas precipe la komencantojn de la unua nivelo (A1). La teksto estas verkita en facila lingvaj\u0302o kaj la ekzercoj, kiuj kompletigas c\u0302iun c\u0302apitron, helpas testi la komprenon de la legantoj.\nLa libron verkis Marie-Laure Lions-Olivie\u0301ri kaj ilustris Olivier Le Discot. Teamo de Espe\u0301ranto-France tradukis g\u0302in en Esperanton.\nStranga malapero estas ac\u0302etebla c\u0302e kelkaj libroservoj tra la mondo, inkluzive de tiu de la eldonisto, Espe\u0301ranto-France."}, {"text_idx": "#000055", "text": "Kaj venis la tria. Kelkajn monatojn post la eldonoj de la unua kaj la dua, en julio 2021 eldonig\u0302is la tria libreto en la c\u0302arma serio Esperanto por mi. Temas denove pri kolekto de belaj portretoj, kiujn kreis portretistino Helga Plo\u0308tner, kun eseoj pri la Esperanto-agado de la portretitoj."}, {"text_idx": "#000058", "text": "C\u0302u ekzistas pli famaj krim-romanoj ol tiuj de Agatha Christie? Kaj, inter ili, c\u0302u estas pli konata detektiv-rakonto ol tiu pri la murdo en la Orienta Ekspreso? Vers\u0302ajne ne. Danke al la traduko de Etulo, Esperantaj legantoj havas la bons\u0302ancon legi g\u0302in en nia lingvo."}, {"text_idx": "#000059", "text": "La libron verkis Agatha Christie. S\u0302i verkis pli ol 70 krim-romanojn, kaj krome kelkajn rakontojn, teatraj\u0302ojn kaj romantikajn librojn. S\u0302iaj plej famaj verkoj estas la teatraj\u0302o Mus-kaptilo, kaj la du krim-romanoj, Morto sur Nilo kaj Murdo en la Orienta Ekspreso. Plejofte, s\u0302iaj romanoj kaj aliaj verkoj disvolvig\u0302as en Britujo, urbe au\u0306 kampare. S\u0302iaj c\u0302efaj detektivoj estas Hercule Poirot, belga sag\u0302ulo, kaj Frau\u0306lino Marple, lerta kaj sperta maljunulino, kiu solvas krimojn per sia profunda kompreno pri la homa konduto."}, {"text_idx": "#000061", "text": "Unuafoje aperinta en 1934, la rakonto temas pri vojag\u0302o en luksa trajno \u2018Orienta Ekspreso\u2019, kiu veturas de Istanbulo al Parizo. En g\u0302i vojag\u0302as ric\u0302uloj, inter kiuj trovig\u0302as la fama detektivo Hercule Poirot. Dum la nokto pasag\u0302ero estas murdita. La trajno estas haltigita pro neg\u0302a lavango en la montaro, kaj samtempe sinjoro Poirot komencas esploradon por malkovri, kiu faris la krimon. La leganto sekvas la faman belgon en lia serio da demandoj, supozoj, teorioj kaj teatrofrapoj grandaj kaj malgrandaj, g\u0302is la plej granda teatrofrapo je la fino kiam Poirot klarigas al c\u0302iuj la solvon de la mistero."}, {"text_idx": "#000063", "text": "Se vi neniam legis la libron en alia lingvo, jen bona okazo por legi g\u0302in en Esperanto. Samtempe vi konatig\u0302os kun tiu c\u0302i fama verko kaj miros pri la nekredebla solvo de la mistero pri la murdo! G\u0302uu.."}, {"text_idx": "#000064", "text": "Murdo en la Orienta Ekspreso estas libere els\u0302utebla de kelkaj ciferecaj libroservoj. Inter ili estas tiu granda libraro de Bitoteko."}, {"text_idx": "#000077", "text": "En aliaj pag\u0302oj de tiu c\u0302i retejo, ni recenzas progresigajn librojn kiel Karlo kaj Gerda malaperis. Tiuj verkoj akompanas legantojn de la komenco g\u0302is iu post-komenca nivelo. La verda koro lau\u0306 simila maniero helpas komencintojn en la sekva fazo, g\u0302is la meza nivelo de la lingvo-lernado."}, {"text_idx": "#000078", "text": "En La verda koro Esperanto estas ne nur la lingvo uzata por verki la rakonton, sed ankau\u0306 la \u2018c\u0302efa rolulo\u2019 de la rakonto: oni legas pri la lernado kaj instruado de la lingvo, kaj pri la ideoj kaj sentoj ligitaj al Esperanto. La historia periodo estas tiu de la enlanda milito en Siberio dum la jaroj 1918-1920. Oni priskribas tiujn dramajn historiajn eventojn, la homojn kaj iliajn spertojn dum la milito. Ne mankas amrakonto, kun problemoj kaj malhelpoj, inter rusa junulino kaj hungara militkaptito, Nadai. Nadai estas Esperanto-instruanto, rolulo tre vers\u0302ajne inspirita de la spertoj de la au\u0306toro mem."}, {"text_idx": "#000079", "text": "Julio Baghy verkis La verda koro en 1937, kelkajn jarojn post kiam li verkis siajn c\u0302efajn romanojn, Viktimoj kaj Sur sanga tero. Oni do ne atendu nuntempan vidpunkton pri nia lingvo: la temoj de la lernado kaj disvastigado de Esperanto, la graveco de la lingvo mem por la homaro, kaj g\u0302ia utilo kiel ilo por paco inter la popoloj, estas tre serioze traktitaj. Oni ne forgesu, ke la libron Baghy verkis en la jaroj tuj antau\u0306 la Dua Mondmilito. Dum tiu periodo Esperanto-organizaj\u0302oj, kaj ec\u0302 la unuopaj esperantistoj, multe suferis kaj kelkfoje mortis pro la persekutado de diktatoroj."}, {"text_idx": "#000080", "text": "Kvankam Baghy prezentis la libron kiel \u2018facilan romaneton\u2019 kaj \u2018libron por komencantoj, por dau\u0306rigaj kursoj\u2019, mi ne konsideras g\u0302in tiel facila por tut-komencantoj kiel estas ekzemple Gerda malaperis au\u0306 Karlo. La libro certe komencig\u0302as kiel \u2018facila romaneto\u2019. Sed la lingvo kaj vorto-stoko farig\u0302as pli kaj pli nefacilaj en la mezaj kaj finaj c\u0302apitroj. Aliflanke, se komencantoj sukcese atingos la finon de la lastaj c\u0302apitroj, ili certe sentos sin fieraj kaj sendube pli bone informitaj pri la interesaj historiaj, lingvaj kaj sociaj temoj traktitaj de Baghy en tiu c\u0302i kaj en liaj aliaj tiel-nomataj Siberiaj romanoj."}, {"text_idx": "#000084", "text": "C\u0302u vi kuiras c\u0302ine? estas la unua libro en serio de romanoj, kiujn Piron verkis sub la plumnomo Joha\u0301n Valano. C\u0302iuj titoloj en la serio komencig\u0302is per la vorto \u201cC\u0302u\u201d. La tiel nomataj C\u0302u?-romanoj popularig\u0302is, precipe inter junaj esperantistoj, en la 1970-aj kaj 1980-aj jaroj pro kelkaj kialoj."}, {"text_idx": "#000085", "text": "- Ili plenigis g\u0302istiaman mankon de sufic\u0302e g\u0302uindaj kaj malseriozaj legaj\u0302oj, kiuj povus kaj amuzi kaj helpi legantojn, dezirantajn plibonigi sian Esperanton.\n- Ili konsistigis serion de mallongaj krim-romanoj, c\u0302iu kun malsama rakonto sed kun samspeca intrigo. En c\u0302iu rakonto okazas krimo, kaj la c\u0302efaj roluloj devas trovi la kulpulon.\n- Aperis en c\u0302iuj romanoj la sama grupo de roluloj, kiujn la legantoj kaj s\u0302atantoj de unu verko povas tuj rekoni eklegante alian libron de la serio."}, {"text_idx": "#000089", "text": "Kvankam ili estas en serio de verkoj kun simila titolo kaj similspeca krima rakonto, c\u0302iu C\u0302u?-romano estas tute memstara libro. Oni povas elekti legi nur unu sen la bezono legi iun alian en la serio."}, {"text_idx": "#000090", "text": "C\u0302u vi kuiras c\u0302ine? estas ac\u0302etebla c\u0302e la libroservo de UEA. La tuta C\u0302u?-serio kaj multaj aliaj verkoj de Piron estas senpage els\u0302uteblaj c\u0302i tie."}, {"text_idx": "#000092", "text": "Ekzistas multaj metodoj por lerni kaj instrui lingvojn. Unu el la plej efikaj estis la tiel nomata \u201crekta metodo\u201d. Tio estas la metodo, per kiu niaj gepatroj instruis al ni nian gepatran lingvon. Sen tradukado kaj sen gramatikaj klarigoj ili instruis al ni rekte pensi en nia lingvo."}, {"text_idx": "#000097", "text": "La komprenon de la vortoprovizo helpas ilustraj\u0302oj kaj la bildvortaro, kiu aperas lau\u0306 la rando de la pag\u0302oj (la lernolibron ilustris mia filino Linda). Fine de c\u0302iu leciono, aperas vortolisto kun nacilingvaj tradukoj de la novaj vortoj. Fine de la lernolibro aperas dulingva vortaro. La lernolibro enhavas multajn tekstojn pri c\u0302iutagaj temoj kiel familio, ac\u0302etumado, homa korpo, taga rutino, naturo, sezonoj, kalendaro ktp. Krome estas lingvo-ekzercoj, por ke lernantoj ne nur legu, sed ankau\u0306 skribu kaj respondu."}, {"text_idx": "#000100", "text": "Antau\u0306 kelkaj monatoj ni recenzis unu el la plej tradukitaj libroj en la mondo La aventuroj de Pinokjo. Fakte Pinokjo estas la dua plej tradukita libro. Nun venas la vico de la unua: La eta princo de Antoine de Saint-Exupery. Aperis almenau\u0306 tri cent tradukoj de la originala franca versio. Esperanto estas inter ili jam de 1961, kiam aperis la unua Esperanta eldono."}, {"text_idx": "#000101", "text": "Do, s\u0302ajnas ke tiu juvelo de la homa literaturo estas jam tre bone konata c\u0302ie tra la mondo kaj ene de Esperantujo. Kial do, g\u0302i bezonas novan recenzon en c\u0302i tiu retejo?"}, {"text_idx": "#000102", "text": "Unue: C\u0302ar la libro estas tre tau\u0306ga por lernantoj. G\u0302i ne estas tro longa, do oni povas legi kelkajn pag\u0302ojn c\u0302iutage. La c\u0302apitroj estas mallongegaj. Se oni preferas, eblas legi la tutan libron en unu au\u0306 du okazoj, kaj ne lacig\u0302i pro troa legado. Kvankam la verko ne estas longa, g\u0302i enhavas plenan rakonton, kun komenco, disvolvig\u0302o kaj fino."}, {"text_idx": "#000103", "text": "Due: C\u0302ar la legado estas utila al c\u0302iaj legantoj. La pli spertaj g\u0302uos la c\u0302arman kaj preskau\u0306 poezian lingvaj\u0302on; la malpli spertaj lernos multajn novajn vortojn kaj belajn esprimojn kaj vidos ekzemplojn de lerta uzo de la lingvo."}, {"text_idx": "#000104", "text": "Trie: C\u0302ar la Esperanta eldono estas belege produktita, en tre altkvalita formo, kaj certe instigos al legado kaj ec\u0302 relegado."}, {"text_idx": "#000105", "text": "La verko nepre devus farig\u0302i parto de la libro-kolekto de c\u0302iuj esperantistoj, c\u0302u pro la flua, bel-stila, ege leginda Esperanto, c\u0302u pro la c\u0302armaj desegnaj\u0302oj, kiujn kreis la au\u0306toro mem, c\u0302u pro la traduko, kiu estis reviziita fare de internacia grupo sub la gvidado de Francisko Lorrain."}, {"text_idx": "#000106", "text": "Unua-vide La eta princo s\u0302ajnas esti libro verkita por infanoj, kaj infanoj certe s\u0302atus la rakonton, la c\u0302armajn desegnaj\u0302ojn kaj la strangajn rolulojn, kiujn la eta princo renkontas dum siaj vojag\u0302oj. Tamen, infanoj de c\u0302iuj ag\u0302oj (ec\u0302 tiuj, kiuj jam travivis multajn naskig\u0302tagojn) povas g\u0302ui la libron pro c\u0302iuj aspektoj kas\u0302itaj sub la simpla lingvaj\u0302o: la filozofia, la morala, la politika, kaj simile."}, {"text_idx": "#000108", "text": "La libro estas eldonita de Kanada Esperanto-Asocio kaj Espe\u0301ranto-France. Oni povas ac\u0302eti g\u0302in c\u0302e la libroservoj de tiuj du asocioj, kaj ankau\u0306 c\u0302e la granda libroservo de Flandra Esperanto-Ligo."}, {"text_idx": "#000109", "text": "Antau\u0306 kelkaj semajnoj aperis artikolo en uea.facila pri la libro Esperanto por mi. Nun ni povas anonci, ke la duan libron oni j\u0302us eldonis. Same kiel g\u0302ia antau\u0306ulo, ankau\u0306 Esperanto por mi - 2 enhavas portretojn, priskribojn kaj fotojn de 16 aktivuloj en la mondo de Esperanto. Vizitantoj al c\u0302i tiu retejo certe rekonos kelkajn el ili."}, {"text_idx": "#000110", "text": "Dankon denove al Helga kaj al Jasuo pro la kreado de tiu c\u0302arma kolekto. Oni povas mendi la libron de UEA, de la eldonejo Horizonto, au\u0306 rekte de la portretistino Helga."}, {"text_idx": "#000111", "text": "Esperanto por mi estas c\u0302arma libreto, en kiu oni povas legi pri la vivo de dek ses aktivaj esperantistoj kaj samtempe g\u0302ui iliajn belajn portretojn, kiujn kreis la portretistino Helga Plo\u0308tner. La redaktanto estas Hori Jasuo, kiu havis la ideon eldoni tian libron post kiam li vidis kelkajn belajn artaj\u0302ojn de Helga."}, {"text_idx": "#000112", "text": "Mi ricevis la libron antau\u0306 kelkaj semajnoj perpos\u0302te. Kiam mi malfermis la pakaj\u0302on, unue kaptis min la bunta kovrilo kun serio da malgrandaj portretoj, kiuj scivoligis min pri la enhavo. Mi trafoliumis la libron plurfoje, unue rigardante c\u0302iujn portretrojn, poste legante la eseetojn, kiujn la portretitoj verkis pri si mem. Finfine mi plurfoje rerigardis la desegnaj\u0302ojn kaj admiris la kvaliton de la laboro bezonata por krei ilin."}, {"text_idx": "#000113", "text": "Plurtaga laboro sendube necesis por kompletigi c\u0302iun portreton. La fina rezulto tre bone pruvas la majstrecon de Helga, kiu sperte uzas lumon kaj mallumon por montri la ridetantajn esprimojn de la portretitoj."}, {"text_idx": "#000114", "text": "La tekstoj donas, kvazau\u0306 en konversacia formo, priskribon de la dek ses esperantistoj. Se vi legos la libron, vi povus pensi, ke ili c\u0302eestas kaj parolas kun vi, dum vi rigardas iliajn portretojn. Ili rakontas, kiel ili unue renkontis Esperanton, kaj klarigas siajn kialojn por lerni la lingvon, uzi kaj s\u0302ati g\u0302in, verki en g\u0302i kaj instrui g\u0302in. La aldono de malgrandaj koloraj fotoj pliric\u0302igas la verkon."}, {"text_idx": "#000116", "text": "Dankon al Helga kaj al Jasuo pro la kreado de tiu c\u0302arma kolekto. Eldono de dua libro kun portretoj de dek ses aliaj aktivaj esperantistoj estas jam planita. La unuan libron oni povas mendi de UEA, de la eldonisto Horizonto, kaj rekte de la portretistino Helga."}, {"text_idx": "#000117", "text": "Kelkaj lernolibroj estas malfacilaj. Kelkaj estas tro facilaj. Kelkaj aliaj celas helpi lingvolernantojn per rakonto, kiu iom post iom farig\u0302as pli malfacila dum la legado. La au\u0306toro akompanas la legantojn ekde la tre simpla unua c\u0302apitro g\u0302is la pli postulaj c\u0302apitroj en la fino."}, {"text_idx": "#000119", "text": "G\u0302is antau\u0306 du jaroj, la belegajn kaj altkvalitajn ilustraj\u0302ojn de la kurso oni povis g\u0302ui nur interrete. Ne plu. La tuta rakonto aperas nun paper-forme kiel c\u0302arma aventuro pri tempo-vojag\u0302ado. La plenkolorajn bildojn oni povas admiri legante la nau\u0306dekpag\u0302an libron."}, {"text_idx": "#000120", "text": "Fakte, belaj ilustraj\u0302oj aperas en c\u0302iu pag\u0302o. Oni povas vidi ilin, c\u0302apitron post c\u0302apitro, se oni tralaboras la kurson en lernu.net. Tamen, kiam oni sekvas la kurson interrete, oni ne povas legi la postajn c\u0302apitrojn antau\u0306 ol finstudi la antau\u0306ajn. Ne eblas salti de iu parto de la rakonto al iu alia posta parto. Tial la au\u0306toro deziris, ke la rakonto aperu ankau\u0306 en la formo de aparta libro, tiel ke la homoj povu legi kaj g\u0302ui g\u0302in simple kiel rakonton, sen la neceso samtempe fari c\u0302iujn ekzercojn."}, {"text_idx": "#000121", "text": "En la retejo trovig\u0302as ankau\u0306 kromaj legotekstoj, sed tiuj ne apartenas al la rakonto (kvankam aperas en ili la samaj roluloj), kaj havas pli klare instruan celon. La kromaj legotekstoj ne aperas en la libro."}, {"text_idx": "#000127", "text": "Kompreneble la elekto havas kelkajn mankojn. Oni c\u0302iam povus trovi paron au\u0306 triopon da vortoj, kiuj meritus sian lokon en tiu c\u0302i kolekto. Tamen, la plej ofte uzataj (kaj konfuzataj) vortoj estas en la listo."}, {"text_idx": "#000128", "text": "Simila verko, kiu vers\u0302ajne inspiris la au\u0306toron, estas la libro Esperantonimoj de Marinko G\u0302ivoje, kiu kolektis malfacilaj\u0302ojn siajn kaj tiujn de aliaj esperantistoj."}, {"text_idx": "#000129", "text": "La prezento de Konfuziloj estas tre alloga: bela kaj amuza kovrilo, kiu montras Zamenhof en nekutima maniero, invitas la leganton turni la dikajn pag\u0302ojn. Temas sendube pri libro, kiun oni legos kaj relegos multfoje."}, {"text_idx": "#000132", "text": "Mi amas vin estas tre aktuala porinfana libreto. G\u0302ia temo estas la amo inter infanoj kaj iliaj geavoj dum la periodo de la tutmonda epidemio. La verko montras, kiel estas malfacile por tiuj du generacioj interagi dum c\u0302i tiu periodo."}, {"text_idx": "#000133", "text": "La verko estas parto de pli granda kolekto de porinfanaj rakontoj pri la epidemio, kreita en Ruando kun helpo de la organizaj\u0302o NABU. La celo de NABU estas solvi la malegalecon rilate al kreado kaj disvastigado de libroj por infanoj, por ke c\u0302iuj infanoj povu legi kaj kreski je sia plena kapablo. Legado estas esenca kapablo por forigi malric\u0302econ, tamen tra la mondo mankas libroj en la lokaj lingvoj, precipe por la pli junaj infanoj."}, {"text_idx": "#000137", "text": "En la dudek-sesa jarcento, kiam unuig\u0302inta tutmonda s\u0302tato preskau\u0306 ne plu konas krimojn kaj perforton, juna sciencisto Mark Bellor trovas urbon kas\u0302itan kaj enfermitan al la ekstera mondo. Tiu urbo montrig\u0302as tute malsimila al la mondo, kiun li konas, c\u0302ar tie mortigoj, bataloj kaj krimoj estas c\u0302iutagaj spertoj. La c\u0302efrolulo devas malkovri la kialon de tia stranga evoluo. Bedau\u0306rinde, li tre baldau\u0306 mem kaptig\u0302as en la okazaj\u0302oj de tiu urbo. Ec\u0302 lia vivo estas en dang\u0302ero."}, {"text_idx": "#000138", "text": "La priskribo de la intrigoj en la fermita urbo kaj en la ekstera mondo tuj kaptos vin. Same faros la mistero, kiu cirkau\u0306as la c\u0302efrolulojn. Vi ne plu povos demeti la libron kaj volos tuj legi g\u0302in g\u0302is la fino."}, {"text_idx": "#000140", "text": "La strukturon de la rakonto oni povus eble plibonigi: post longega komenca c\u0302apitro sekvas la multe pli mallongaj dua kaj tria. Nespertaj legantoj povus tial senkurag\u0302ig\u0302i je la komenco de la legado, kiam c\u0302iuj fadenoj ankorau\u0306 s\u0302ajnas tute senrilataj kaj ne necesaj al la solvo de la mistero. Tamen, legantoj, ne senkurag\u0302ig\u0302u. Dau\u0306re legu, sekvante la aventurojn de la c\u0302efrolulo Mark, homo kiu tuj kaptas vian atenton. Vi certe ne bedau\u0306ros vian elekton kiam, atinginte la finon de la rakonto, vi trovos la solvojn de c\u0302iuj misteroj."}, {"text_idx": "#000142", "text": "C\u0302u vi volas scii pli pri la historio de Esperanto kaj de g\u0302ia kreinto, kaj samtempe legi bonstilan, interesan viv-rakonton, kiu fluas preskau\u0306 kiel romano? Do, legu Zamenhof: au\u0306toro de Esperanto de Marjorie Boulton."}, {"text_idx": "#000143", "text": "Pli bonan manieron por profunde koni la movadon kaj lingvon oni apenau\u0306 trovus. Tiu c\u0302i libro, verkita de fama verkistino, helpos vin pligrandigi vian propran vorttrezoron. Samtempe vi certe enamig\u0302os al Marjorie Boulton kaj al s\u0302ia skribmaniero. Post la legado de tiu c\u0302i libro, vi volos ac\u0302eti aliajn s\u0302iajn librojn."}, {"text_idx": "#000144", "text": "La dudek tri c\u0302apitroj de la libro priskribas la tutan vivon de Zamenhof, ekde la infaneco kaj junuleco en Bjalistoko kaj Varsovio, g\u0302is la unuaj provoj verki lingvon internacian, la publikigo de la Unua Libro, la unuaj kongresoj kaj, finfine, la lastaj jaroj de lia vivo."}, {"text_idx": "#000145", "text": "Plac\u0302as la kvalito de la libro (dikaj pag\u0302oj, klara kaj granda skribo, bela verda kovrilo) kiel ankau\u0306 la enhavo. Oni legas pri la rilatoj kun la gepatroj (tiel malsamaj inter la patro kaj la patrino), la subteno kaj amo de la edzino, la suferoj praktikaj kaj ekonomiaj, la malfacilaj\u0302oj de la movado, la konfliktoj... tiu c\u0302i libro enhavas c\u0302ion."}, {"text_idx": "#000146", "text": "Oni ankorau\u0306 legas en tiu c\u0302i vivrakonto kelkajn malprecizaj\u0302ojn pri la vivo de Zamenhof. Ili trovig\u0302is ankau\u0306 en pli fruaj libroj, ekzemple en Vivo de Zamenhof de E. Privat. La esplorado de la faktoj kaj gravaj okazaj\u0302oj en la historio de la movado certe ne estas tiel preciza kaj detala kiel en Homarano, la lastatempa elstara vivrakonto pri Zamenhof, verkita de Aleksander Korj\u0302enkov. Tamen Boulton brile pentras por ni mirindan bildon de la unuaj tridek jaroj de la movado, inkluzive de la problemoj, bataloj kaj perfido, kiuj preskau\u0306 detruis g\u0302in."}, {"text_idx": "#000147", "text": "Dankon, Marjorie, kaj dankon al Esperanto Asocio de Britio pro la reeldono de c\u0302i tiu libro en 2017, okaze de la centjara jubileo de la morto de Zamenhof. Tio estis ankau\u0306 la mortojaro de Marjorie Boulton mem."}, {"text_idx": "#000148", "text": "Legante tiun mirindan rakonton pri mirinda homo, la leganto spertas c\u0302iajn emociojn, kvazau\u0306 oni spektus la plej atentokaptan filmon. La vivo de Zamenhof sendube tau\u0306gus kiel bazo de filmo. Tiu filmo ankorau\u0306 ne ekzistas, sed dum vi atendas g\u0302in, nepre legu la libron!"}, {"text_idx": "#000149", "text": "La redaktoro simpligis kaj mallongigis recenzon, kiun li mem verkis pri tiu libro. G\u0302i aperis en La Brita Esperantisto n-ro 984 de printempo 2018."}, {"text_idx": "#000150", "text": "La fotoalbumo estas romano de Trevor Steele, originale verkita en Esperanto. G\u0302i estas la unua parto de tri-voluma serio."}, {"text_idx": "#000151", "text": "La temo de la libro estas la vivo de irland-devena au\u0306stralia familio O\u2019Shea, kiu log\u0302as en fora parto de Kvinslando. En tiu c\u0302i unua volumo, la au\u0306toro priskribas la vivon de c\u0302iuj familianoj, la gepatroj kaj sep gefiloj, de 1939 g\u0302is 1965. En originala maniero, la au\u0306toro komencas c\u0302iun c\u0302apitron per priskribo de foto, kiu enkondukas la sekvontan tekston kaj prezentas la rolulojn de tiu c\u0302apitro."}, {"text_idx": "#000152", "text": "La detala priskribo de la personoj, de iliaj pensoj kaj sentoj, kaj la rakonto de la interrilatoj kun aliaj familianoj kaj kun la ekstera mondo en Au\u0306stralio dum la Malvarma Milito, estas la c\u0302efa enhavo de tiu c\u0302i romano."}, {"text_idx": "#000153", "text": "La libro enhavas 366 pag\u0302ojn. C\u0302u romano tiel longa povas esti tau\u0306ga por novaj lernantoj de la lingvo au\u0306 por komencintoj? Sendube jes. La romanon Steele verkis en klasika Esperanto, kun malmultaj idiotismaj esprimoj, kaj sen lingvaj eksperimentoj au\u0306 malfacilaj poeziaj licencoj. Tio sendube helpas al flua legado sen tro ofta interrompado por serc\u0302i la signifon de vortoj neniam antau\u0306e renkontitaj."}, {"text_idx": "#000154", "text": "C\u0302i tiu libro tau\u0306gas por komencintoj ankau\u0306 c\u0302ar c\u0302iu c\u0302apitro estas sufic\u0302e mallonga. Tial, oni povas legi nur kelkajn pag\u0302ojn c\u0302iutage sen perdi la fadenon de la rakonto. Mallongaj c\u0302apitroj kontribuas ankau\u0306 al \u201csento de atingo\u201d pro sukcesa legado de pluraj c\u0302apitroj de la komenco g\u0302is la fino."}, {"text_idx": "#000156", "text": "La celo de la tuta serio estas verki kompletan historion de la familio O\u2019Shea. La fotoalbumo, dua volumo jam aperis en 2005 kaj la trian volumon, La fotoalbumo fermig\u0302as, oni aldonis en 2019. La tri libroj kune estas vers\u0302ajne inter la plej grandaj romanaj verkoj jam aperintaj en nia literaturo."}, {"text_idx": "#000158", "text": "Sekvi la rakonton, kompreni au\u0306 eklerni novajn vortojn kaj esprimojn, estas multe pli facile pro la bildoj. Multaj bildrakontoj farig\u0302is klasikaj\u0302oj de la monda literaturo kaj jam estas tradukitaj en Esperanton. Inter ili trovig\u0302as la Aventuroj de Asteriks, kaj la Aventuroj de Tinc\u0302jo. Aliaj libroj priskribas famajn historiajn okazaj\u0302ojn en bildstria formo: unu ekzemplo estas La sekreto de la arbaro de Lascaux."}, {"text_idx": "#000159", "text": "La bildstrian serion Asteriks desegnis Albert Uderzo kaj verkis Rene\u0301 Goscinny. La libroj rakontas la amuzajn aventurojn de la gau\u0306lo Asteriks kaj lia amiko Obeliks dum la tempo de la romia okupado de la tiama Gau\u0306lujo. La druido en ilia vilag\u0302o produktas magian trinkaj\u0302on, kiu donas al la vilag\u0302anoj eksterordinaran forton por batali kontrau\u0306 la romianoj."}, {"text_idx": "#000160", "text": "Post la morto de Goscinny en 1977, Uderzo sola dau\u0306rigis la serion. Ec\u0302 post lia lastatempa emeritig\u0302o, la eldonistoj dau\u0306re produktas kaj vers\u0302ajne produktos novajn rakontojn pri Asteriks."}, {"text_idx": "#000161", "text": "En Esperanton oni tradukis kvin librojn el la serio: ili aperis inter 1979 kaj 1996."}, {"text_idx": "#000163", "text": "Spritaj, amuzaj, memoreblaj, lernigaj: bildstriaj rakontoj devus esti nepra ero en la libro-kolekto de c\u0302iu esperantisto."}, {"text_idx": "#000166", "text": "Se vi volas ekscii pri la malkovro de la prahistoriaj grotoj en la arbaro de Lascaux, kial ne ac\u0302eti la libron? Tio estus bonega unua pas\u0302o por lerni pri unu el la plej famaj grotoj en la tuta mondo kaj samtempe plibonigi vian Esperanton."}]